กระทรวงวัฒนธรรมเดินหน้าเปิดตัวแหล่งท่องเที่ยวแบบวิถีชุมชนรองรับการเปิดประเทศ  ดันเป็นสถานที่ถ่ายทำละคร ภาพยนตร์ให้เป็นที่รู้จักทั้งในและต่างประเทศ
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า จากการศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 (โควิด-19) ศบค. ได้ผ่อนคลายมาตรการต่างๆ รองรับการเปิดประเทศในวันที่ 1 พฤศจิกายนนั้น กระทรวงวัฒนธรรมจึงนำร่องเปิดโครงการ 10 สุดยอดชุมชนต้นแบบเที่ยวชุมชนยลวิถี โดยคัดเลือกชุมชนคุณธรรมที่มีศักยภาพและมีความพร้อมด้านการท่องเที่ยวทั่วประเทศ 228 ชุมชนเปิดตัวเป็นแหล่งท่องเที่ยวอย่างเป็นทางการทั้ง 4 ภูมิภาค         ล่าสุดมีการเปิดตัว 4 ชุมชน ได้แก่ ชุมชนคุณธรรมบ้านโนนบุรี จังหวัดกาฬสินธุ์, ชุมชนคุณธรรมบ้านโคกเมือง จังหวัดบุรีรัมย์, ชุมชนคุณธรรมวัดบางใบไม้ จังหวัดสุราษฎร์ธานี และชุมชนคุณธรรมบ้านศรีดอนชัย จังหวัดเชียงราย และภายในเดือนนี้จนถึงเดือนพฤศจิกายนจะเปิดตัวครบทั้ง 10 ชุมชน เป็นการปลุกกระแสการท่องเที่ยวแบบวิถีชุมชน ช่วยสร้างโอกาส สร้างรายได้ ฟื้นฟูเศรษฐกิจจากวิกฤตโควิด-19 รวมถึงจะจัดทำแผนสนับสนุนให้ชุมชนเหล่านี้ได้เป็นสถานที่ให้กองถ่ายทำละคร ภาพยนตร์ และโฆษณาต่างๆ เข้ามาถ่ายทำช่วยประชาสัมพันธ์แหล่งท่องเที่ยวให้เป็นที่รู้จักอย่างกว้างขวาง         อีกทั้งยังได้เปิดตัว Mobile Application เที่ยวเท่ๆ เสน่ห์เมืองไทย ที่รวบรวมข้อมูลแหล่งท่องเที่ยวและกิจกรรมการท่องเที่ยวที่โดดเด่น ร้านอาหาร สินค้าทางวัฒนธรรม และที่พัก จากทั่วประเทศ พร้อมจัดทำเป็นเส้นทางการท่องเที่ยวของจังหวัดต่างๆ ได้อย่างง่ายดาย และภายในปี 2565 จะสามารรถรองรับการใช้ภาษาอังกฤษ และภาษาจีนอีกด้วย